http://www.thaigov.go.th

 วันนี้ (21 กุมภาพันธ์ 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติการบินพลเรือน พ.ศ. ....

 2. เรื่อง ร่างพระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิง

 และสิ่งเทียมอาวุธปืน (ฉบับที่ ..) พ.ศ. ....

 3. เรื่อง  ร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการกรมปศุสัตว์ ซึ่งได้รับการแต่งตั้งเป็นสารวัตรตามกฎหมายว่าด้วยโรคระบาดสัตว์ พ.ศ. ....
 4. เรื่อง ร่างกฎกระทรวงยกเลิกการกำหนดอัตราค่าธรรมเนียมและกำหนดอัตรา ค่าธรรมเนียมการตรวจลงตราตามมาตรา 12 (1) ประเภทนักท่องเที่ยว ชนิดใช้ได้ ครั้งเดียวเป็นการชั่วคราว พ.ศ. ....

|  |
| --- |
| **ต่างประเทศ** |

 5. เรื่อง  การดำเนินการตามข้อมติคณะมนตรีความมั่นคงแห่งสหประชาชาติกรณี สาธารณรัฐโกตดิวัวร์

 6. เรื่อง ร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่ง สาธารณรัฐประชาธิปไตยประชาชนลาว ว่าด้วยความร่วมมือต่อต้านการค้ามนุษย์

|  |
| --- |
| **แต่งตั้ง** |

 7.  เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 8. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 9. เรื่อง การแต่งตั้งกรรมการอื่นในคณะกรรมการธนาคารออมสิน

 10. เรื่อง การแต่งตั้งเลขาธิการคณะกรรมการนโยบายการพัฒนาระเบียงเศรษฐกิจพิเศษ ภาคตะวันออก

 11. เรื่อง แต่งตั้งกรรมการผู้ช่วยรัฐมนตรี

 12. เรื่อง การบรรจุผู้เคยเป็นข้าราชการพลเรือนสามัญกลับเข้ารับราชการ

 (สำนักนายกรัฐมนตรี)

 13. เรื่อง แต่งตั้งกรรมการผู้ช่วยรัฐมนตรี

 14. เรื่อง การแต่งตั้งประธานกรรมการในคณะกรรมการรถไฟแห่งประเทศไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติการบินพลเรือน พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติการบินพลเรือน พ.ศ. .... ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ.ร. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

           **สาระสำคัญของร่างพระราชบัญญัติฯ** เป็นการปรับปรุงพระราชบัญญัติการเดินอากาศ พ.ศ. 2497 และที่แก้ไขเพิ่มเติม พร้อมทั้งยกเลิกประกาศของคณะปฏิวัติ ฉบับที่ 58 พ.ศ. 2515 ในส่วนกิจการการเดินอากาศและกำหนดบทบัญญัติเกี่ยวกับการบินพลเรือนขึ้นใหม่ทั้งฉบับ โดยกำหนดให้ครอบคลุมถึงกิจการการบินพลเรือนทุกด้านที่รัฐต้องกำกับดูแลตามพันธกรณีที่กำหนดไว้ในอนุสัญญาว่าด้วยการบินพลเรือนระหว่างประเทศ กำหนดฐานอำนาจของหน่วยงานกำกับดูแลด้านการบินพลเรือน รวมถึงฐานอำนาจของผู้อำนวยการสำนักงานการบินพลเรือนแห่งประเทศไทย และผู้ตรวจสอบด้านการบิน (Aviation Inspector) ในการกำกับดูแลกิจการการบินพลเรือน และกำหนดบทบัญญัติให้เป็นไปตามที่องค์การการบินพลเรือนระหว่างประเทศ (The International Civil Aviation Organization - ICAO) ใช้ในการตรวจสอบตามโครงการตรวจสอบการกำกับดูแลความปลอดภัยสากล (Universal Safety Oversight Audit Programme - USOAP) และโครงการตรวจสอบการรักษาความปลอดภัยสากล (Universal Security Audit Programme - USAP)

**2. เรื่อง ร่างพระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน**

**(ฉบับที่ ..) พ.ศ. ....**

 คณะรัฐมนตรีมีมติเห็นชอบร่างพระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิงและสิ่งเทียมอาวุธปืน (ฉบับที่ ..) พ.ศ. .... ของกระทรวงมหาดไทยที่สำนักงานคณะกรรมการกฤษฎีกา (สคก.)

ตรวจพิจารณาแล้วและให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 ทั้งนี้ มอบหมายให้กระทรวงมหาดไทยเร่งรัดการจัดทำกรอบสาระสำคัญของกฎหมายลำดับรอง

ของร่างพระราชบัญญัติในเรื่องนี้เพื่อประกอบการพิจารณาของคณะกรรมการประสานงานสภานิติบัญญัติแห่งชาติ

โดยด่วนต่อไป

 **สาระสำคัญของร่างพระราชบัญญัติ**

 1. แก้ไขเพิ่มเติมบทนิยาม

 1.1 คำว่า “เครื่องบังคับเสียงให้เบาปกติ” เพื่อควบคุมมิให้นำเครื่องบังคับเสียงที่เบาผิดปกติไปใช้กับอาวุธปืนก่ออาชญากรรม

 1.2 คำว่า “เครื่องกระสุนปืน” ให้หมายความรวมถึงตลับลูกดอกไฟฟ้าและลูกดอกไฟฟ้า

 1.3 คำว่า “ดอกไม้เพลิง” ให้หมายความรวมถึงบั้งไฟและตะไล

 1.4 คำว่า “สิ่งเทียมอาวุธ” ให้หมายความรวมถึงวัตถุที่มีลักษณะคล้ายอาวุธปืน

 1.5 คำว่า “มี” ให้ครอบคลุมถึงดอกไม้เพลิง และสิ่งเทียมอาวุธปืน

 2. เพิ่มบทนิยามคำว่า “หน่วยงานอื่นของรัฐ” เพื่อให้ครอบคลุมถึงหน่วยงานของรัฐทุกประเภท

ที่มีความจำเป็นต้องมีและใช้อาวุธปืนได้รับการยกเว้นไม่ต้องปฏิบัติตามพระราชบัญญัติอาวุธปืนฯ ด้วย

 3. กำหนดกรณีที่รัฐมนตรีว่าการกระทรวงมหาดไทยเป็นผู้มีอำนาจออกกฎกระทรวงและประกาศกระทรวงในบางเรื่อง เช่น ประกาศกำหนดควบคุมพื้นที่ ระยะเวลา การใช้หรือจัดให้มีการใช้ดอกไม้เพลิง

การกำหนดให้วัตถุใดเป็นเครื่องกระสุนปืน วัตถุระเบิด ดอกไม้เพลิง เป็นต้น เพื่อให้เกิดความชัดเจนถึงผู้มีอำนาจ

ในการออกอนุบัญญัติ

 4. กำหนดให้นายทะเบียนท้องที่ หรือผู้ที่นายทะเบียนท้องที่มอบหมายเป็นผู้ทำเครื่องหมายประจำปืนและจัดทำรายละเอียดเกี่ยวกับปืน เพื่อรองรับอำนาจในการจัดเก็บหัวกระสุน

 5. กำหนดหลักเกณฑ์การออกหนังสืออนุญาตพิเศษให้นิติบุคคล เพื่อให้ครอบคลุมถึงกรณีของ

นิติบุคคลที่ดำเนินธุรกิจในการขนส่งเงินจำนวนมากหรือทรัพย์สินมีค่า เช่น กรณีรถขนเงิน เป็นต้น

 6. แก้ไขเพิ่มเติมคุณสมบัติและลักษณะต้องห้ามของผู้ขอรับใบอนุญาตเกี่ยวกับอาวุธปืนหรือเครื่องกระสุนปืนส่วนบุคคลให้เป็นไปตามกฎหมายที่ใช้บังคับอยู่ในปัจจุบันและมีความชัดเจนสมบูรณ์ยิ่งขึ้น

 7. แก้ไขเพิ่มเติมผู้มีอำนาจออกใบอนุญาตให้มีอาวุธปืนติดตัว โดยให้อธิบดีกรมการปกครองเป็น

ผู้ออกใบอนุญาตในเขตกรุงเทพมหานคร

 8. กำหนดมาตรการควบคุมดอกไม้เพลิงชนิดร้ายแรง เช่น บั้งไฟ ตะไลที่มีน้ำหนักดินปืน

ตามที่รัฐมนตรีกำหนด ให้ต้องขออนุญาตซื้อ มีใช้ จัดให้มีการใช้ รวมทั้งขนย้าย และให้มีการออกประกาศกำหนดระยะเวลาและพื้นที่อนุญาตในการใช้ดอกไม้เพลิง

 9. กำหนดอำนาจหน้าที่ของนายทะเบียน เจ้าพนักงาน และเจ้าหน้าที่ในการเข้าไปในสถานที่

ทำการ โรงงาน หรือสถานที่เก็บของผู้ได้รับใบอนุญาตให้ทำ ประกอบ ซ่อมแซม เปลี่ยนลักษณะ สั่ง นำเข้า มี หรือจำหน่ายอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืนสำหรับการค้า และมีอำนาจในการตรวจค้น อายัด หรือยึดอาวุธปืน เครื่องกระสุนปืนวัตถุระเบิด ดอกไม้เพลิง และสิ่งเทียมอาวุธปืนอันเกี่ยวกับการกระทำความผิด

 10. กำหนดอำนาจนายทะเบียนในการสั่งให้ผู้ได้รับอนุญาตนำอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืนมาตรวจสอบ โดยให้นายทะเบียนท้องที่เป็นผู้เก็บรักษาและตรวจสอบตามหลักเกณฑ์ที่กำหนดในกฎกระทรวง

 11. กำหนดมาตรการควบคุมสิ่งเทียมอาวุธปืนชนิดร้ายแรงตามที่รัฐมนตรีประกาศกำหนด ให้ต้องขออนุญาตทำ ซื้อ มี ใช้ สั่ง นำเข้า หรือค้าจากนายทะเบียนท้องที่ตามวิธีการที่ระบุในกฎกระทรวง

 12. กำหนดหลักเกณฑ์ วิธีการ และเงื่อนไขในการพาสิ่งเทียมอาวุธปืนติดตัวเพื่อเป็นการควบคุม สิ่งเทียมอาวุธปืนภายหลังที่ได้รับใบอนุญาตแล้ว เพื่อป้องกันการนำสิ่งเทียมอาวุธปืนไปใช้ก่อเหตุ

 13. แก้ไขบทกำหนดโทษและปรับปรุงอัตราค่าธรรมเนียมให้เหมาะสมเพื่อให้สอดคล้องกับสภาวะเศรษฐกิจ

**3. เรื่อง  ร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการกรมปศุสัตว์ซึ่งได้รับการแต่งตั้งเป็นสารวัตรตามกฎหมายว่าด้วยโรคระบาดสัตว์ พ.ศ. ....**
                    คณะรัฐมนตรีมีมติเห็นชอบร่างกฎสำนักนายกรัฐมนตรีว่าด้วยเครื่องแบบพิเศษสำหรับข้าราชการ กรมปศุสัตว์ซึ่งได้รับการแต่งตั้งเป็นสารวัตรตามกฎหมายว่าด้วยโรคระบาดสัตว์ พ.ศ. ....  ที่สำนักงานคณะกรรมการกฤษฎีกา (สคก.) ตรวจพิจารณาแล้ว  ตามที่กระทรวงเกษตรและสหกรณ์ (กษ.) เสนอ  และให้ดำเนินการต่อไปได้
                    **สาระสำคัญของร่างกฎสำนักนายกรัฐมนตรี**

1. กำหนดให้ยกเลิกกฎสำนักนายกรัฐมนตรี ฉบับที่ 73 (พ.ศ. 2524) ออกตามความในพระราชบัญญัติเครื่องแบบข้าราชการฝ่ายพลเรือน  พุทธศักราช 2478

 2. กำหนดให้เครื่องแบบพิเศษข้าราชการกรมปศุสัตว์เป็นไปตามกฎสำนักนายกรัฐมนตรีนี้ โดยมี
ชนิดของเครื่องแบบประกอบด้วยเครื่องแบบปกิบัติงานปกติและเครื่องแบบปฏิบัติงานสนาม  ส่วนของเครื่องแบบประกอบด้วยหมวก  เสื้อ กางเกง เข็มขัด  และรองเท้า  พร้อมทั้ง อินทรธนูและเครื่องหมาย  โดยอินทรธนูมีลักษณะแข็งทำด้วยสักหลาดดำ เป็นแผ่นสี่เหลี่ยมผืนผ้าปลายตัดเป็นมุมแหลม  สำหรับข้าราชการกรมปศุสัตว์ชาย มีขนาดกว้าง 5 เซนติเมตร  ยาว 13 เซนติเมตร  ส่วนข้าราชการกรมปศุสัตว์หญิง  มีขนาด 4 เซนติเมตร ยาว 11 เซนติเมตร  ที่ตอนปลายติดดุมโลหะสีทองขนาดเล็ก 1 ดุม มีลักษณะกลมนูนเล็กน้อย  มีลายดุนรูปตรา พระพิรุณทรงนาค  ขนาดเส้นผ่าศูนย์กลาง 2.5 เซนติเมตร  ถัดลงมาเป็นตัวอักษรภาษาไทย  “ปกศ” ทำด้วยโลหะสีทอง สูง  1 เซนติเมตร มีเครื่องหมายตำแหน่งติดบนอินทรธนู

**4. เรื่อง ร่างกฎกระทรวงยกเลิกการกำหนดอัตราค่าธรรมเนียมและกำหนดอัตราค่าธรรมเนียมการตรวจลงตราตามมาตรา 12 (1) ประเภทนักท่องเที่ยว ชนิดใช้ได้ครั้งเดียวเป็นการชั่วคราว พ.ศ. ....**

                   คณะรัฐมนตรีมีมติเห็นชอบร่างกฎกระทรวงยกเลิกการกำหนดอัตราค่าธรรมเนียมและกำหนดอัตราค่าธรรมเนียมการตรวจลงตราตามมาตรา 12 (1) ประเภทนักท่องเที่ยว ชนิดใช้ได้ครั้งเดียวเป็นการชั่วคราว พ.ศ. .... ตามที่กระทรวงมหาดไทย (มท.) เสนอ

                   **สาระสำคัญของเรื่อง**

                   กระทรวงมหาดไทยประสานงานกับสำนักงานตำรวจแห่งชาติและสำนักงานคณะกรรมการกฤษฎีกาได้จัดทำร่างกฎกระทรวงยกเลิกการกำหนดอัตราค่าธรรมเนียมและกำหนดอัตราค่าธรรมเนียมการตรวจลงตราตามมาตรา 12 (1) ประเภทนักท่องเที่ยว ชนิดใช้ได้ครั้งเดียวเป็นการชั่วคราว พ.ศ. .... เพื่อเป็นมาตรการตอบสนองต่อการกระตุ้นและส่งเสริมการท่องเที่ยวอย่างต่อเนื่อง ในช่วงของการฟื้นคืนกลับของชาวต่างชาติตามสถานการณ์การท่องเที่ยวในปัจจุบันต่อไปอีก 6 เดือน ซึ่งมาตรการที่ได้ดำเนินการอยู่ในปัจจุบันจะสิ้นสุดในวันที่ 28 กุมภาพันธ์ 2560 จึงให้ดำเนินการออกกฎกระทรวงฯ โดยให้มีผลใช้บังคับตั้งแต่วันที่ 1 มีนาคม 2560 จนถึงวันที่ 31 สิงหาคม 2560

|  |
| --- |
| **ต่างประเทศ** |

**5. เรื่อง  การดำเนินการตามข้อมติคณะมนตรีความมั่นคงแห่งสหประชาชาติกรณีสาธารณรัฐโกตดิวัวร์**

                    คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบรับรองการดำเนินการตามข้อมติคณะมนตรีความมั่นคงแห่งสหประชาชาติ (United Nations Security  Council : UNSC)  ได้แก่  ข้อมติ UNSC ที่ 2153 (ค.ศ. 2014) เกี่ยวกับการยกเลิกมาตรการ การห้ามนำเข้าเพชรที่ยังไม่ได้เจียระไนจากสาธารณรัฐโกตดิวัวร์ ที่ได้กำหนดไว้ในข้อมติ UNSC  ที่ 1643 (ค.ศ 2005)

 2. มอบหมายให้ส่วนราชการที่เกี่ยวข้อง ได้แก่ กระทรวงกลาโหม  กระทรวงการคลัง กระทรวง
คมนาคม  กระทรวงพาณิชย์ กระทรวงมหาดไทย  สำนักงานสภาความมั่นคงแห่งชาติ สำนักข่าวกรองแห่งชาติ  สำนักงานตำรวจแห่งชาติ  สำนักงานป้องกันและปราบปรามการฟอกเงิน  (สำนักงาน ปปง) และธนาคารแห่งประเทศไทย ถือปฏิบัติ และแจ้งผลการดำเนินการในส่วนที่เกี่ยวข้องให้ กต. ทราบ เพื่อประโยชน์ในการรายงานต่อสหประชาชาติ (United Nations: UN) ต่อไป

 **สาระสำคัญของเรื่อง**

 กต. รายงานว่า  ข้อมติ UNSC  ที่  2153  (ค.ศ. 2014) มีสาระสำคัญเป็นการเห็นชอบการต่ออายุมาตรการคว่ำบาตรทางอาวุธ  การห้ามเดินทาง  และการอายัดทรัพย์สิน  จนถึงวันที่ 30 เมษายน 2558 และการยกเลิกมาตรการป้องกันการนำเข้าเพชรที่ยังไม่ได้เจียระไนจากสาธารณรัฐโกตดิวัวร์ ที่ได้กำหนดไว้ในข้อมติที่ 1643 (ค.ศ. 2005) (กำหนดให้ประเทศสมาชิกสหประชาชาติดำเนินมาตรการป้องกันการนำเข้าเพชรที่ยังไม่ได้เจียระไน ทุกชนิดจากสาธารณรัฐโกตดิวัวร์)

**6. เรื่อง ร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว ว่าด้วยความร่วมมือต่อต้านการค้ามนุษย์**

คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

                  1. ร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว ว่าด้วยความร่วมมือต่อต้านการค้ามนุษย์

                  2. ให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้รัฐมนตรีว่าการกระทรวงการพัฒนาสังคมและความมั่นคงของมนุษย์ เป็นผู้ลงนามในบันทึกความเข้าใจฯ

                   3. หากมีความจำเป็นต้องแก้ไขร่างบันทึกความเข้าใจฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย และไม่ขัดกับหลักการที่คณะรัฐมนตรีได้ให้ความเห็นชอบไว้ ให้ พม. ดำเนินการได้ โดยให้นำเสนอคณะรัฐมนตรีทราบภายหลังตามมติคณะรัฐมนตรี (30 มิถุนายน 2558)

           **สาระสำคัญของร่างบันทึกความเข้าใจฯ** เป็นการกระทำที่มีผลผูกพันระหว่างรัฐกับรัฐ และมีวัตถุประสงค์เพื่อเพิ่มความร่วมมือระดับทวิภาคีระหว่างไทยและสาธารณรัฐประชาธิปไตยประชาชนลาวในการต่อต้านการค้ามนุษย์ โดยมีความร่วมมือ ดังนี้ 1) ด้านการป้องกัน 2) ด้านการคุ้มครองผู้เสียหายจากการค้ามนุษย์ 3) ด้านความร่วมมือในการปราบปรามการค้ามนุษย์ 4) ด้านการส่งและรับกลับ 5) ด้านการกลับคืนสู่สังคม 6) ผู้ประสานงานแห่งชาติและคณะทำงานร่วม 7) ด้านการรักษาความลับ

|  |
| --- |
| **แต่งตั้ง** |

**7. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

คณะรัฐมนตรีมีมติอนุมัติตามที่กระทรวงการคลังเสนอแต่งตั้ง  **นายพรชัย  ฐีระเวช**

รองผู้อำนวยการสำนักงานเศรษฐกิจการคลัง ให้ดำรงตำแหน่ง ที่ปรึกษาด้านเศรษฐกิจการเงิน (เศรษฐกรทรงคุณวุฒิ)  สำนักงานเศรษฐกิจการคลัง  กระทรวงการคลัง ตั้งแต่วันที่ 28 ตุลาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**8. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 4 ราย ดังนี้

 1. **นายชุตินธร คงศักดิ์** อธิบดีกรมเศรษฐกิจระหว่างประเทศ ดำรงตำแหน่ง เอกอัครราชทูต สถานเอกอัครราชทูต ณ กรุงนิวเดลี สาธารณรัฐอินเดีย

 2. **เรืออากาศโท อรรถยุทธ์ ศรีสมุทร** เอกอัครราชทูต สถานเอกอัครราชทูต ณ กรุงเวียนนา สาธารณรัฐออสเตรีย ดำรงตำแหน่ง อธิบดีกรมเศรษฐกิจระหว่างประเทศ

 3. **นายทรงศัก สายเชื้อ** อธิบดีกรมอเมริกาและแปซิฟิกใต้ ดำรงตำแหน่ง เอกอัครราชทูต สถานเอกอัครราชทูต ณ กรุงเวียนนา สาธารณรัฐออสเตรีย

 4. **นางนันทนา ศิวะเกื้อ** เอกอัครราชทูตประจำกระทรวง สำนักงานปลัดกระทรวง ดำรงตำแหน่ง อธิบดีกรมอเมริกาและแปซิฟิกใต้

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนผู้เกษียณอายุราชการและสับเปลี่ยนหมุนเวียน ซึ่งการแต่งตั้งข้าราชการให้ไปดำรงตำแหน่งเอกอัครราชทูตประจำต่างประเทศตามข้อ 1 และ 3 ได้รับความเห็นชอบจากประเทศผู้รับ

**9. เรื่อง การแต่งตั้งกรรมการอื่นในคณะกรรมการธนาคารออมสิน**

 คณะรัฐมนตรีมีมติเห็นชอบตามที่กระทรวงการคลังเสนอแต่งตั้งกรรมการอื่นในคณะกรรมการธนาคารออมสิน เพิ่มเติม จำนวน 2 คน ดังนี้

 1. **พลเอก จิระเดช โมกขะสมิต** กรรมการอื่น

 2. **นายบุญชัย จรัสแสงสมบูรณ์** ผู้แทนกระทรวงการคลัง (เป็นบุคคลในบัญชีรายชื่อกรรมการรัฐวิสาหกิจ) กรรมการอื่น

 ทั้งนี้ ตั้งแต่วันที่ 21 กุมภาพันธ์ 2560 เป็นต้นไป และให้ผู้ที่ได้รับแต่งตั้งอยู่ในตำแหน่งเท่ากับวาระที่เหลืออยู่ของกรรมการซึ่งได้แต่งตั้งไว้แล้ว

**10. เรื่อง การแต่งตั้งเลขาธิการคณะกรรมการนโยบายการพัฒนาระเบียงเศรษฐกิจพิเศษภาคตะวันออก**

 คณะรัฐมนตรีมีมติเห็นชอบตามที่กระทรวงอุตสาหกรรมเสนอแต่งตั้ง **นายคณิศ แสงสุพรรณ** ให้ดำรงตำแหน่งเลขาธิการคณะกรรมการนโยบายการพัฒนาระเบียงเศรษฐกิจพิเศษภาคตะวันออก ทั้งนี้ ตั้งแต่วันที่ 21 กุมภาพันธ์ 2560 เป็นต้นไป

**11. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นายคณิต วัลยะเพ็ชร์** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำสำนักนายกรัฐมนตรี (นายออมสิน ชีวะพฤกษ์)

**12. เรื่อง การบรรจุผู้เคยเป็นข้าราชการพลเรือนสามัญกลับเข้ารับราชการ (สำนักนายกรัฐมนตรี)**

 คณะรัฐมนตรีมีมติอนุมัติให้ **นายกิตติพงษ์ กิตยารักษ์** บรรจุกลับเข้ารับราชการเป็นข้าราชการพลเรือนสามัญ ตำแหน่ง ที่ปรึกษานายกรัฐมนตรีฝ่ายข้าราชการประจำ (นักบริหารระดับสูง) สำนักเลขาธิการนายกรัฐมนตรี สำนักนายกรัฐมนตรี ซึ่งได้สงวนตำแหน่งไว้ ตั้งแต่วันที่ 24 กุมภาพันธ์ 2560 และนายกรัฐมนตรีได้ให้ความเห็นชอบด้วยแล้ว ตามที่สำนักเลขาธิการนายกรัฐมนตรีเสนอ ทั้งนี้ ตั้งแต่วันที่ทรงพระกรุณาโปรดเกล้า โปรดกระหม่อมแต่งตั้งเป็นต้นไป

 ทั้งนี้ นายกรัฐมนตรีได้มีบัญชาอนุมัติให้ นายกิตติพงษ์ กิตยารักษ์ ข้าราชการพลเรือนสามัญ ตำแหน่ง ที่ปรึกษานายกรัฐมนตรีฝ่ายข้าราชการประจำ (นักบริหารระดับสูง) ไปปฏิบัติหน้าที่เป็นผู้อำนวยการสถาบันเพื่อการยุติธรรมแห่งประเทศไทย โดยมีกำหนดระยะเวลา 2 ปี ตั้งแต่วันที่ 25 กุมภาพันธ์ 2558 เป็นต้นไป และเมื่อ นายกิตติพงษ์ กิตยารักษ์ ปฏิบัติงานเสร็จสิ้น และขอกลับเข้ารับราชการ จักได้รับสิทธิและประโยชน์ตามที่กฎหมายกำหนดต่อไป

**13. เรื่อง แต่งตั้งกรรมการผู้ช่วยรัฐมนตรี**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง  **นายพรชัย ตระกูลวรานนท์** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำกระทรวงวิทยาศาสตร์และเทคโนโลยี

**14. เรื่อง การแต่งตั้งประธานกรรมการในคณะกรรมการรถไฟแห่งประเทศไทย**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้ง **นายวรวิทย์ จำปีรัตน์** ให้ดำรงตำแหน่งประธานกรรมการในคณะกรรมการรถไฟแห่งประเทศไทย (รฟท.) ทั้งนี้ ตั้งแต่วันที่ 21 กุมภาพันธ์ 2560 เป็นต้นไป

--------------------